**Qari għall-Quddiesa tal-Ewwel Tqarbina**

**L-Ewwel Qari** 1 Kor 11: 23-26

**Qari mill-Ewwel Ittra ta’ San Pawl Appostlu lill-Korintin**

Jien irċevejt mingħand il-Mulej it-tagħlim li għaddejt lilkom, jigifieri, li l-Mulej Ġesù, fil-lejl li fih kien ittradut, ħa l-ħobż u wara li radd il-ħajr qasmu u qal: “Dan hu ġismi li jingħata għalikom; agħmlu dan b’itfkira tiegħi.” Hekk ukoll għamel bil-kalċi wara li kiel u qal: “Dan il-kalċi hu l-patt il-ġdid b’demmi; agħmlu dan kull meta tixorbu, b’tifkira tiegħi.” Mela kull meta tieklu dan il-ħobż u tixorbu dan il-kalċi, intom ixxandru l-mewt tal-Mulej sa ma jiġi.

**Salm Responsorjali** Salm 117

**Dan hu l-jum li għamel il-Mulej; ħa nifirħu u nithennew fih.**

Faħħru lill-Mulej, għaliex hu tajjeb,

Għax għal dejjem it-tjieba tiegħu!

Ħa jgħidu wlied Iżrael:

“Għal dejjem it-tjieba tiegħu.”

**Dan hu l-jum li għamel il-Mulej; ħa nifirħu u nithennew fih.**

Il-leminija tal-Mulej ‘il fuq merfugħa,

Il-leminija tal-Mulej għamlet ħwejjeġ ta’ ħila!

Nibqa’ ngħix u nħabbar l-għemejjel tal-Mulej.

**Dan hu l-jum li għamel il-Mulej; ħa nifirħu u nithennew fih.**

Il-ġebla li warrbu l-bennejja

Saret il-ġebla tax-xewka.

Bis-saħħa tal-Mulej seħħ dan:

Ħaġa tal-għaġeb f’għajnejna.

**Dan hu l-jum li għamel il-Mulej; ħa nifirħu u nithennew fih.**

Evanġelju

**Qari mill-Evanġelju ta’ San Mattew Mt 19: 13-15.**

 Imbagħad ressqulu quddiemu xi tfal żgħar biex iqiegħed idejh fuqhom u jitlob għalihom. Iżda d-dixxipli qabdu jgħajtu magħhom. U Ġesù qalilhom: “Ħalluhom it-tfal iż-żgħar jiġu għandi, u la żżommuhomx, għax ta’ min hu bħalhom hija s-Saltna tas-Smewwiet.” Imbagħad qiegħed idejh fuqhom u telaq minn hemm.